O rovnomennej prírodnej rezervácii pozri *Malý Polom (národná prírodná rezervácia).*
Súradnice: 49°30′35″S 18°35′51″V﻿ / ﻿49,5096°S 18,5976°V﻿ / 49.5096; 18.5976

**Malý Polom** (1 060,0 m n. m.) je druhý najvyšší vrch slovenskej časti Moravsko-sliezskych Beskýd. Leží na slovensko-českej hranici, približne 12 km severne od Turzovky v okrese Čadca.

Poloha
------

Nachádza sa na severnom okraji slovenskej časti Moravsko-sliezskych Beskýd, v geomorfologickom podcelku Zadné hory. Vrch leží na slovensko-českej hranici, na rozhraní Žilinského a Moravsko-sliezskeho kraja a okresov Čadca a Frýdek-Místek. Južná časť masívu patrí do katastrálneho územia Klokočova, východné svahy zasahujú na územie obce Horní Lomná a západné patria obci Morávka. Malý Polom leží v hraničnom hrebeni, ktorý západným smerom pokračuje na vrch Polomka (983 m n. m.), južným smerom susedí Uhorská (1 028 m n. m.). Vrchom vedie rozvodnica medzi Čiernym (povodie Váhu) a Baltským morom (povodie Odry).

Opis
----

Vrch je súčasťou pohraničného hrebeňa, ktorý sa tu prudko stáča z juhozápadno-severovýchodného na severojužný smer. Severným smerom z masívu vybieha rázsocha vrchu Kozí hřběty (985 m n. m.). Svojou výškou je Malý Polom až 18. najvyšším vrcholom pohoria, no v slovenskej časti sa radí na 2. priečku. Masív je husto zalesnený a jeho svahy zásobujú vodou trojicu riek dvoch morí. Do Čierneho mora odteká voda z južnej časti prostredníctvom Predmieranky a rieky Kysuca, východné svahy napájajú riečku Lomná, ktorá ústi do Olše. Do Baltského mora cez Odru smeruje aj voda zo západných svahov, ktorá putuje riečkou Morávka a Ostravice. Vrch leží v CHKO Kysuce a jeho južná časť patrí do rovnomennej prírodnej rezervácie.

### Výhľady

Vďaka jedľovobukovému porastu sú výhľady z vrchu veľmi obmedzené, no z menších odlesnených plôch sa i tak naskytujú ďaleké výhľady. Západným smerom sú pozorovateľné okolité vrchy pohoria, dobre pozorovateľné sú i ďalšie susedné pohoria. Pri vhodných podmienkach je tak možné zhliadnuť vrcholy Sliezskych Beskýd, Kysuckých Beskýd, Malej Fatry a Javorníkov, ojedinele však aj masív Pilska a Babej hory, Vysoké Tatry, Veľký Choč či Strážov.

Turistika
---------

Vrchol Malého Polomu obchádza turistická magistrála, preto patrí medzi menej navštevované a pokojnejšie časti pohoria. Slovenská časť navyše patrí do národnej prírodnej rezervácie, čo obmedzuje voľný pohyb turistov. Samotný masív je však prístupný z viacerých smerov.

### Prístup

* po  značke:
	+ zo západu z rázcestia Súľov cez Polomku
	+ z východného smeru z vrchu Veľký Polom
* po  značke:
	+ z juhu z obce Klokočov, časť Klokočovské skálie
	+ zo severovýchodu z obce Horní Lomná

Referencie
----------

1. ↑   *Slovenská republika: podrobný autoatlas so zemepisnou sieťou WGS-84 pre GPS*. 8. vyd. Harmanec : Vojenský kartografický ústav, 2007. ISBN 978-80-8042-509-8. Kapitola mapová časť, s. 3.
2. 1 2 3 4   *Mapový portál HIKING.SK* [online]. mapy.hiking.sk, [cit. 2021-05-27]. Dostupné online.
3. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2021-05-27]. Dostupné online.
4. ↑   *Názvy vrchov, dolín, priesmykov a sediel* [online]. Bratislava: Úrad geodézie, kartografie a katastra SR, [cit. 2021-05-27]. Dostupné online. Archivované 2022-06-27 z originálu.
5. ↑   *Peakfinder* [online]. peakfinder.org, [cit. 2021-05-27]. Dostupné online.

Pozri aj
--------

* Moravsko-sliezske Beskydy
* Zoznam vrcholov v Moravsko-sliezskych Beskydách
* Malý Polom (národná prírodná rezervácia)

Externé odkazy
--------------

* Malý Polom na Tisicovky.cz
* Poloha na turistickej mape

| * z
* d
* u
Moravsko-sliezske Beskydy (slovenská časť) |
| --- |
| Podcelky (časti) | 
* Zadné hory

 |
| Veľkoplošné chránené územie | 
* Chránená krajinná oblasť Kysuce

 |
| Národné prírodné rezervácie | 
* Malý Polom

 |
| Prírodné rezervácie | 
* Veľký Polom

 |
| Vybrané vrcholy v Moravsko-sliezskych BeskydáchZoznam vrcholov | 
* Veľký Polom (1 067)
* Malý Polom (1 060)
* Burkov vrch (1 032)
* Uhorská (1 028)
* Čuboňov (1 014)

 |